अज्जकल भारतवर्ष बिच केईं थाएं मातृभाशा ते राष्ट्र भाशा दा नां लेइऐ हिन्दी कोला जेड़े लोक त्रांदे न, नाढ़े बिच थोड़ा नेया मोह् ते खिंज गै। हिन्दी कशा दूइएं भाषें गी किश नकसान नेईं, सगुआं हिन्दी कन्नै ओ सौरङन। इस बेलै हिन्दी दिए नाड़िएं बिच सारिएं भाषें दी रत्त ऐ। देसै गी इक सूत्तरै बिच परोई रक्खने दी ताकत ऐ। नाड़ा ते स्वागत करना, लोड़चदा ऐ। मातृ भाषां ते लाके परती बोली जाने आलियां बोलियां अपने 2 थार उन्नति करन, फलन फुल्लन ते बदन बड़ी चंगी गल्ल ऐ। हिन्दी दा दावा ते सेवा दा ऐ। देसै दियां दूइयां भाषां ‘प्रादेशिक’ हुन्दियां होइयै बी भारत दियां भाषां न। राष्ट्रीय भाषां न। पर जिन्नी ‘व्यापकता’ फला, ते बस्तार हिन्दी दा ऐ, उन्ना होर कुसै भाषा दा बी नेईं। इस करी उन्दा हिन्दी कन्नै टक्कर लैना, दुःख करना, जां बरोध करना चंगी गल्ल नेईं। ईआं गै केईं लोक अंग्रेजी भाएं किन्नी बी सारे गुणे आली भाषा ऐ, पर साड़ी राश्ट्र भाषा दी पदवी उप्पर नेईं बेई सकदी। जेड़े आखदे न जे देसै बिच एकता ते उन्नति अंग्रेजी कन्नें गै आई, ओ अंग्रेजी दा जरूरतै कशा मता पक्ख लैन्दे न। दुनियां बिच होर बी देस न। जापान ते चीन नै इन्नी तरक्की अंग्रेजी बे सहारै थोड़ी कीती ऐ? गांधी जी, नेहरू ते पटेल भाएं अंग्रेजी करी उच्चे चकोए होङन, पर राणा प्रताप, शिवा जी ते गुरु गोबिन्द सिंह होरें देस भगती सिक्खने आस्तै कदूं अंग्रेजी पढ़ी ही? उन्दी देस-भगती गान्धी नेहरू ते पटेल हुंदी देस भगती कशा सवाई गै।